Ons klim die baie spiraal trappies tot bo op die toring van die museum. Omdat ons nie weet wat die "magic" is waarvan die man by ontvangs praat nie, was Elsie al weer halfpad af toe 'n deurtjie op die boonste uitkyk platform oopgaan en Johann sien wat daar binne aangaan. Elsie klim weer tot bo en ons word vergas met 'n verduideliking en demonstrasie deur Moses van die Camera Obscura. Beelde van die omliggende area word deur spieels en lense op 'n ronde wit bord in die midel van die donker vertrekkie geprojekteer. Die beelde is so helder soos 'n foto. Moses draai met toue die spieel bo in die toring al in die rondte en ons kon stuk-stuk 'n 360° uitsig van die hele Grahamstad sien. Van die beelde is hieronder op die fotos. Dit is volgens die inligtingsboekie die enigste egte Victoriaanse Camera Obscura in die suidelike halfrond.
Daarna stap ons deur die ou dorp en bekyk al die ou histroriese geboue. Dit is 'n baie interessante dorp met 'n lang en kleurvolle geskiedenis.
Ons gaan groet ook Susan van Badplaas se dogter wat in 'n plaaslike winkel werk. Na 'n geselsie met haar stap ons verder deur die ou dorp. Ons was bietjie teleurgesteld met die 1820 Setlaars monument bo-op 'n koppie bokant die dorp.
Na al die rondryery in die omgewing van Port Alfred, is ons vandag rustig tuis . Ons besoek die nuwe winkelsentrum buite Port Alfred, en vul voorrade aan vir die tyd wat ons in die Addo Nasionale park sal wees.
Dis maar 'n koue, winderige dag en ons vertrek na Canon Rocks waar ons by Christa sal tuis gaan. Ons brereik die huis sonder probleme en moet maar die dag binne deurbring want buite is dit 'n stormsterk wind en koud. Dit gee darem tyd dat ons lekker kan gesels en kon opvang met al die familie stories. Die aand braai ons 'n hoender "flatty" op die kole en kuier verder
Dit is 'n heerlike sonskyn en windstil dag. Die weervoorspelling is vir reen en selfs donderweer oor die volgende aantal dae, en ons besluit om dan maar liewers vandag te gaan rondry en die omgewing te besigtig. Uit die Kaap hoor ons dat storms weer op pad is.
Ons bereik Alexandria en op aanbeveling van Christa, gaan soek die Quin beeldhoudster se huis waar daar die pragtigste beelde in die tuin en in haar atteljee, besigtigingskamer en werkswinkel is. Maureen Quin ontvang ons vriendelik en sy verduidelik baie entoesiasties hoe die beelde gemaak word. Ook die "primitiewe" manier waarop sy vroeer jare die beelde met ogiesdraad, goiingsak en gips moes maak. Na voltooiing word die beeld wat dan van was is, na Simonstad vervoer waar dit in brons gegiet word. Op die een foto hierbo staan sy by die kop van 'n perd wat sy in opdrag geskep het vir 'n geboue ontwikkeling in Dubai. Die replika van die voltooide beeld is regs van die foto waarop sy is. Die voltooide beeld is 4 meter hoog. Ons word ook op 'n welkome koppie tee getrakteer. In die tuin is 'n groot moerby boom en ons eet ons dik aan die lekker ryp swart moerbeie. Dit is lanklaas dat ons sulke lekker moerbeie raakgeloop het. Sien haar webblad
Daarvandaan ry ons weer per teerpad na Kenton-on-Sea, kyk bietjie rond en gaan eet by die Red Apple padstal by die ingang na Boesmansrivierstrand. Ons gaan ry af tot by die rivier, maar sien nie 'n pad wat strand toe gaan nie. Later hoor ons daar is so 'n "bospaadjie" af strand toe.
'n Rustige dag by Canon Rocks. Ons kuier saam met die familie en teen laat middag steek ons die braaivleisvuur aan.
Ons gaan kuier by Kobus, 'n plaaslike kunstenaar en pottebakker. Op pad terug kry ons by David 'n aantal botteltjies van die lemoen en suurlemoen olie ekstrak wat hul maak. Dit het die lekkerste reuk en ons gaan dit oa. in die motorwoonwa brand om die heerlike geur van lemoen en suurlemoen deur die motorwoonwa te laat trek. Ons maak gereed om die volgende dag na Addo Nasionale park te vertrek